Alianța Dreapta Unită (USR, PMP, FD) a marcat debutul campaniei pentru alegerile europarlamentare printr-un eveniment chiar la Timișoara, chiar de Ziua Europei.
În discursul său de la eveniment, Cătălin Drulă, președintele USR, a vorbit despre importanța votului la alegerile din 9 iunie și șansa la schimbare pe care o reprezintă ADU, ca alternativă la coaliția PSD-PNL.
Declarații Cătălin Drulă:
- În ultimele luni am făcut câteva mii de kilometri de la Timișoara la Iași, de la Suceava la Craiova, în Diaspora – Anglia, Italia… mii de români cu care am vorbit. Există o linie comună a mesajului lor, acel sentiment e dezamăgire. Oamenilor le e greu să creadă că votul lor mai poate schimba ceva. Îi înțeleg. Acum 10 ani, într-un noiembrie friguros, am înghețat într-o secție de vot ca să-i apăr, ca cetățean, voturile lui
- Iohannis. Și Iohannis a trădat acele voturi și a dat guvernare PSD-ului și lui Ciolacu.
- Așa că oamenii sunt dezamăgiți că PNL și PSD i-au mințit. Când s-au aliat la guvernare au promis stabilitate și dezvoltare. Și ce au dat în schimb? Taxe mai mari, corupție, scumpiri și nesiguranță. Vreau să mergem în campanie și să le spuneți oamenilor că nu-i vom lăsa să ne fure viitorul!
- România poate fi guvernată bine. Când am fost la guvernare, am făcut PNRR, cel mai mare program de modernizare a țării de după 1989. Sunt 28 de miliuarde de euro pentru școli, spitale autostrăzi, căi ferate, dar ceva și mai important – reforme. PNRR e șansa noastră să prindem din urmă statele din Vest. E adevăratul plan de țară și a fost creat de USR.
- Aici, la Timișoara, Dominic Fritz a spus ”stop!” clanurilor și a recuperat terenurile din centrul orașului pentru timișoreni. A stat drept în fața amenințărilor. Împreună cu Alin Nica, a organizat Capitala Culturală Europeană. Iar la Brașov, Allen Coliban a transformat acel oraș în cel mai verde din țară. La Bacău, Viziteu a demarat cel mai mare program de modernizare a drumurilor din oraș, iar colegii din București, Clotilde Armand, Radu Mihaiu și Nicușor Dan, transformă Capitala după 12 ani de coșmar, de administrație coruptă a PSD. Mulțumim tuturor colegilor noștri din primării și din consilii!
- Să spunem lucrurilor pe nume: noi nu ne confruntăm cu niște adversari politici. Peste tot în țară ne batem cu un clan politic PSD-PNL. Peste tot în țară s-au unit împotriva noastră: Ciolacu cu Ciucă, Robu cu Simonis, Rareș Bogdan cu Gabriela Firea.
- Îl mai țineți minte pe Rareș cum urla acum 4 ani împotriva PSD-ului? Cine apare azi pe afișe cu Tudose și Olguța Vasilescu?
- Azi PNL nu mai e nimic altceva decât o filială a PSD. Partidul Brătienilor nu mai există. PNL-ul lui Iohannis, Ciucă și Lucică Bode nu e același PNL, e un PNL care a abandonat clasa de mijloc, care a jefuit bugetul de stat și bugetele primăriilor cot la cot cu hoții de la PSD. Buzatu cu portbagajul, Cherecheș cu fuga din țară, Iulian Dumitrescu cu Lamborghini și mai nou îl avem pe Bode Căbănuță, iar toți au un șef – Klaus Palat. Râdem de necaz, dar nu-i de râs.
- Vreau să le transmitem împreună un mesaj: S-A TERMINAT!
- Oricât se vor comasa, oricâte mizerii ne vor face, oricâte dosare mai face Gorghiu, oricâte instituții controlează, tot vom câștiga, vom cîștiga și aici în Timișoara, și Timișul, și Bucureștiul, și Brașovul, și Bacăul!
- Am creat Alianța Dreapta Unită ca să le oferim oamenilor o alternativă onestă și puternică la coaliția PSD-PNL. E simplă alegerea acum. Spun că e în două: într-o parte ai stânga, care a oferit dezmăț bugetar, furt, justiție sub control și regres al democrației, în cealaltă parte avem polul de Dreapta creat pentru o Românie Modernă. Sunt trei partide, dar în spate avem milioane de români care-și doresc ca țara lor să aibă un viitor.
- Noi vom moderniza România, vrem o țară ca afară!
- Oprim risipa de bani publici pe care o fac PSD și PNL, jaful bugetar, (…) anulăm creșterile abuzive de taxe ale PSD și PNL și să lăsăm mai mulți bani oamenilor care muncesc cinstit și antreprenorilor care crează locuri de muncă, ne vom lupta să luăm toți banii din PNRR. Noi știm să-l implementăm, l-am scris! Oprim jaful din pădurile României! Am venit cu un proiect, DNA-ul Pădurilor, un Parchet specializat pe crimele de mediu. Zeci de mii de români au susținut acest proiect blocat de PSD și PNL. Ne vom lupta pentru protejarea pădurilor și investițiile în energie verde. Vom avea grijă de toți românii, indiferent că trăiesc aici sau dincolo de granițe. Nu ne vom opri până când România nu va fi membră cu drepturi depline în Schengen!
- Sunt convins că pe 9 iunie, la 10 seara, împreună cu toți colegii noștri și milioane de români din țară și din diaspora, vom serba victoria României Moderne, vom serba victoria la București, Timișoara, Brașov, la Bacău, în toată România. Am încredere în voi, în USR, în România!